CELEX: C2005/115/29
Language: sk
Date: 2005-05-14 00:00:00
Title: Vec C-136/05: Žaloba podaná 22. marca 2005 Komisiou Európskych spoločenstiev proti Luxemburskému veľkovojvodstvu

14.5.2005   
            
            
               SK
            
            
               Úradný vestník Európskej únie
            
            
               C 115/16
            
         Žaloba podaná 22. marca 2005 Komisiou Európskych spoločenstiev proti Luxemburskému veľkovojvodstvu
   (Vec C-136/05)
   (2005/C 115/29)
   Jazyk konania: francúzština
   Komisia Európskych spoločenstiev, v zastúpení: Enrico Traversa a Denis Martin, splnomocnení zástupcovia, ktorí si zvolili adresu na doručovanie v Luxemburgu, podala 22. marca 2005 na Súdny dvor Európskych spoločenstiev žalobu proti Luxemburskému veľkovojvodstvu.
   Komisia Európskych spoločenstiev navrhuje, aby Súdny dvor:
   
               —
            
            
               rozhodol, že Luxemburské veľkovojvodstvo si tým, že neprijalo opatrenia potrebné na vykonanie rozsudku Súdneho dvora zo 6. marca 2003 vo veci C-478/01 týkajúceho sa povinnosti patentových zástupcov zvoliť si pri poskytovaní služieb adresu na doručovanie u schváleného zástupcu, nesplnilo povinnosti, ktoré mu vyplývajú z článku 49 ES a 10 ES,
            
         
               —
            
            
               zaviazal Luxemburské veľkovojvodstvo zaplatiť Komisii penále vo výške 9 100 eur za každý deň omeškania s prijatím opatrení potrebných na vykonanie rozsudku vo veci C-478/01 a to od vyhlásenia rozsudku v tejto veci až do dňa, kedy bude rozsudok vo veci C-478/01 vykonaný,
            
         
               —
            
            
               zaviazal Luxemburské veľkovojvodstvo nahradiť trovy konania.
            
         Žalobné dôvody a hlavné tvrdenia
   Vo svojom rozsudku zo 6. marca 2003 vo veci C-478/01 Súdny dvor rozhodol a vyhlásil:
   
      „Vzhľadom na povinnosť patentových zástupcov zvoliť si pri poskytovaní služieb adresu na doručovanie u schváleného zástupcu a s prihliadnutím na skutočnosť, že luxemburská vláda nepredložila informácie o presných podmienkach uplatňovania článku 85 ods. 2 zákona z 20. júla 1992 o zmene právnej úpravy patentov na vynálezy a článkov 19 a 20 zákona z 28. decembra 1988 o úprave prístupu k remeselným, obchodným, priemyselným a určitým slobodným povolaniam, Luxemburské veľkovojvodstvo si nesplnilo povinnosti, ktoré mu vyplývajú z článku 49 ES a 10 ES.“
   
   V súlade s konaním upraveným v článku 228 ES Komisia listom z 19. decembra 2003 pripomenula Luxemburskému veľkovojvodstvu potrebu splniť si povinnosti vyplývajúce mu z rozsudku vo veci C-478/01 a vyzvala ho, aby v lehote dvoch mesiacov predložil svoje pripomienky.
   Keďže na tento list nedostala Komisia žiadnu odpoveď, zaslala luxemburským orgánom listom z 9. júla 2004 odôvodnené stanovisko.
   Ani na toto odôvodnené stanovisko nedostala žiadnu odpoveď.
   Keďže luxemburské orgány neodpovedali ani na výzvu ani na odôvodnené stanovisko, ktoré im boli zaslané Komisiou, je nesporné, že do dnešného dňa neprijali opatrenia potrebné na dosiahnutie súlade s rozsudkom vo veci C-478/01.
   V súlade s článkom 228 ods. 2 druhým pododsekom druhou vetou ES Komisia v žalobe navrhuje výšku paušálnej pokuty alebo penále, ktorú má členský štát zaplatiť a ktorú pokladá v daných podmienkach za primeranú.
   V tejto veci Komisia považuje penále vo výške 9 100 eur za každý deň omeškania za primerané vzhľadom na závažnosť a dĺžku trvania porušenia povinnosti a zohľadňuje potrebu spojiť s týmto penále nevyhnutný preventívny účinok.